(Er goht links zum nägschta Schtuahl)  Des isch dr Draugodd, dr Sohn vom Dorfpfarrer. Er hodd au Pfarrer werda wella on hot in Tübinga em Stift schdudiert. En derra Zeid, wo d'Sofie mettem gange isch, isch se ganz fromm gwä on er hot emmer arg uff ihr Tugend g'achted. Se isch jeden Sonndag in d'Kirch ganga, war em Mädchenkreis on hot fiern Weihnachtsbazar Socka gschriggt on Strohschtern baschelt. Dr Draugodd hot in Tübinga zura Verbindung ghert. Leidr hot er  uffema Himmelfahrtsausflug uff d'Burg Hohenendringa z'viel gsoffa. Weil s'em zom Schbugga nemme uffs Glo glangt hot, hot er dr Kopf zom Fenschtr nausgstreggt. Dobei hotter s'Iebergwicht griagt on isch d'Burg nondergfloga. Von do a isch d'Sofie lang nemme en d'Kirch gange.  Dr Draugodd hot a Schwäbisch gschwätzt, des mr im Ländle als "Kanzlschwäbisch" bezeichnet. Mr kennt drzua au "Schäuble-Schwäbisch" odr "Mappus-Schwäbisch" saga.